Tänapäeval on meie kujutluste sisu tegelikult midagi  väga-väga abstraktset. Selle abil ei saa me õpetajate, pedagoogide ja kasvatajatena läheneda arenevale inimesele. Meie ja teise inimese vahel on teatud vahesein. See on sotsiaalses elus ja põhjustab meile pahandusi. See vahesein on olemas ka nii spetsiaalsetes erialades nagu õpetamine ja kasvatamine. Vähehaaval on muutunud fraasiks kõik, mida meil on öelda hinge või vaimu kohta. See on toimunud materialistliku loodusteaduse arengu käigus, mis on haaranud kogu meie mõtlemise ja tunginud me meelsusesse.  Fraasidest lähtudes ei saa täiskasvanud inimestega tegutseda ega suhelda. Ka lapsega ei saa suhelda fraaside kaudu. Peab liikuma edasi reaalsuse poole. Me ei saavuta aga seda reaalsust, kui me elame ainult abstraktset, intellektuaalset mõistuselu, mida on senini teinud loodusteaduslik suund. Selle abil jõutakse küll ka vaimuni. Kõik see on vaim, mis on tänapäeval meie intellektuaalses kasvatuses mõistuse sisuks, aga see on filtreeritud vaim. See on selline vaim, kes ei pääse endast hästi välja, mis ei taju iseenda  tõelist sisu ja mis jääb brutaalseks, kui tohin nii väljenduda. See vaim valitseb meie elu ja ei tungi õigupoolest millessegi. Kunstis kujundab ta materiaalse välise vormi, selle asemel, et tuua ta hoopis välja materjalist endast. See vaim surub inimeste ühenduse sotsiaalsel kujundamisel peale väliseid sotsiaalseid suhteid, selle asemel, et neid vahetult loovast inimesest enesest tuletada. Kui lähtuda sellest, mida pakub vaimuteadus, siis muutub hoopis teiseks ka suhtumine vaimu. Vaimuteaduse juures omab  palju suuremat tähtsust tema esitamise viis kui tema sisu. Tänapäeva teaduse juures leiate peagi, et teatud mõttes annab see edasi seda, mis on juba olemas. Seetõttu oleme jõudnud juba naturalismi, mis kunstis ainult kopeerib välist maailma, sest meil puuduvad teadmised, mis annaksid välise maailma kohta selle iseseisva sisu. Me liigume ainult välismaailma jäljendis. Me ei märka, et inimlätetest võib võrsuda elav sisu, mis ei saa tuleneda millestki muust kui vaimust enesest.